google/wiki40b huggingface dataset:
Tsuneko Okazaki

Liv og virke

Tsuneko Okazaki immatrikulerte i 1952 ved Universitetet i Nagoya, der hun i 1956 tok bachelorgraden. I sitt fjerde studieår traff hun Reiji Okazaki, som hun giftet seg med i mai 1956. Etter mastergraden i 1958 ble hun doktorand. 
I 1960 fikk hun og ektemannen Fulbright-stipend til studier ved University of Washington, og de fortsatte senere ved Stanford University. Etter hjemkomsten i 1963 ble hun promovert til doktor, og fikk i 1965 en assistentansettelse ved Universitetet i Nagoya. 
Etter publikasjoner vedrørende de første forskningsfunn av det som senere skulle navngis som Okazaki-fragmenter ble hun invitert til Kansas State University som gjestende assistentprofessor, og forsket der fra 1967 til 1968. I 1976 ble hun assistentprofessor ved Universitetet i Nagoya og i 1983 ordentlig professor. 
Etter å ha forlatt universitetet i 1997 ble hun professor ved Sōgō Ikagaku Kenkyūjo (engelsk Institute for Comprehensive Medical Science) ved det private Fujita Hoken Eisei Daigaku (engelsk Fujita Health University).

Utmerkelser

Tsuneko Okazaki mottok Chūnichi-kulturprisen fra avisen Chūnichi Shimbun, og UNESCO-L’Oréal-prisen, og den japanske æresmedalje med fiolett bånd.
«Queen Anne's Revenge»

«Queen Anne's Revenge», var piraten Edward Teachs (Blackbeard) siste og mest berømte skip. Skipet, en fregatt, het opprinnelig «La Concorde» og var et fransk slaveskip på 200 tonn, utrustet med 16 kanoner. Teach kapret skipet sammen med piraten Benjamin Hornigold utenfor øya St. Vincent i 1717. Deretter byttet de navn på skuta og bestykket den med over 40 kanoner.
Vraket av fartøyet ble lokalisert av marinearkeologer i Beaufort, Nord-Carolina i 1984.
Svelvik

Utdanning

Svelvik kommune har to barneskoler (Tangen skole og Tømmerås skole) og én ungdomsskole (Svelvik ungdomsskole). I tillegg finnes voksenopplæring og kulturskole. Det er ikke videregående skole i kommunen. Den nærmeste er Sande videregående skole i nabokommunen. I 2014 ble barneskolene Ebbestad skole og Berger skole nedlagt. Svelvik har også håndballaget Strømm IL.
Robert Crumb

Liv og karriere

Robert Crumb ble født den 30. august 1943 i Philadelphia i Pennsylvania. Hans slekt nedstammer fra England og Skottland, og er beslektet med den tidligere amerikanske presidenten Andrew Jackson på morsiden. Hans far, Charles, var en karriereoffiser i De forente staters marinekorps, hans mor Beatrice var en husmor som etter sigende misbrukte slankepiller og amfetamin. Deres ekteskap var ikke lykkelig og deres barn — Robert, Charles, Maxon, Sandra og Carol — ble hyppig vitne til deres foreldres høylytte krangling. Crumbs første arbeid som tegner var for selskapet Topps som produserte tyggegummi. Han ble ansatt av Woody Gelman og tegnet illustrasjoner for et internmagasin som tilbød premiering som brødrister og blandere til tyggegummiselgere. 
På midten av 1960-tallet flyttet Crumb ut fra barnehjemmet og reiste til Cleveland i Ohio hvor han fikk arbeid for selskapet American Greetings, som produserte gratulasjonskort. Her møtte han en gjeng med unge bohemer som Buzzy Linhart, Liz Johnston og andre, og Johnston introduserte ham for sin framtidige hustru Dana Morgan. Han ble venn med en annen som bodde i Cleveland, Harvey Pekar, og Crumb kom etter hvert til å bidra med tegneserier til dennes første utgaver av sitt egenproduserte tegneserieblad American Splendor. 
I 1967, oppmuntret av positive reaksjoner på en del av sine tegninger som han hadde fått utgitt i en del undergrunnsaviser, inkludert Philadelphias Yarrowstalks, flyttet han til San Francisco i California. Dette var sentrum for hippie- og den motkulturelle bevegelsen. Crumb, med støtte fra Don Donahue, utga det første heftet av hans tegneserie kalt Zap Comix den 18. januar 1968, trykket av beatpoeten Charles Plymell. Etter noen få år i California og et nytt ekteskap med Aline Kominsky-Crumb, flyttet Crumb og familien til en liten landsby i nærheten av Sauve i sørlige Frankrike hvor han fortsatt bor. Kunstneren er representert av sin agent David Zwirner i New York.

Første mosebok

I 2009 gav Robert Crumb ut en illustrert utgave av det gamle testamentet med tittelen The book of Genesis – Illustrated Schibsted Forlag står for den norske oversettelse som fikk tittelen Genesis – 1. mosebok. I USA kom førsteutgaven i et opplag på 100 000, noe som er meget stort for en tegneserie, og boken havnet på toppen av The New York Times' bestselgerliste da den kom ut den 19. oktober 2009. Tidligere tegneserieutgivelser fra kristne forlag har gjerne forkortet og dramatisert for barn, men Crumb, oppvokst som katolikk, har tatt teksten på alvor, og etterstrebet seg å holde seg så nær den autoriserte bibelteksten som mulig. Han har brukt Robert Alters engelske oversettelse av Mosebøkene (1996), samt Kong James' bibel fra 1600-tallet.
Han er gift med Aline Kominsky-Crumb, og de har datteren Sophie Crumb sammen. De er begge tegneserietegnere.
Solitary Man

Handling

Ben Kalmen (Michael Douglas) er på vei mot slutten; han har hjerteproblemer, han er nylig skilt fra sin kone Nancy (Susan Sarandon), han har mistet en formue etter å ha svindlet til seg ekstra penger i sin egen bilbusiness, og han har sex med så mange kvinner som mulig - jo yngre, jo bedre. Hans nåværende kjæreste Jordon (Mary-Louise Parker) er valgt fordi faren hennes kan hjelpe ham med å få seg et nytt bilfirma. Når han blir spurt om å kjøre Jordons 18 år gamle datter Allyson (Imogen Poots) til college, begynner nye problemer. Han forfører henne og sårer henne deretter hardt, og det skaper nye problemer for både kjærlighet, økonomi og hans forhold til familien. Ben blir omsider tvunget til å prøve å gå i seg selv.
Nicolae Neagoe

Æresbevisninger

Æresborger av Sinaia
Norsk elghund sort

Opprinnelse og alder

Sort elghunds nøyaktige opphav og utvikling er usikker. Hundetypen og har sitt opphav blant nordiske spisshunder, som fants i grensetraktene mellom Norge og Sverige særlig ved Jämtland, Härjedalen og Dalarne. Akkurat når hunden oppsto som en selvstendig type er ukjent, men som rase stammer den fra rundt år 1800. Den ble også omtalt som «sort dyrehund» og da elgstammene gikk sterkt tilbake på 1800-tallet var den sorte elghunden fortsatt populær til blant annet bjørnejakt. Reindriftsamene bidro trolig til å holde rasen i hevd og ble ved en hundeutstilling i 1901 betegnet som den «finnmarkske dyrehund». En mulighet er at den ble utbredt i Trøndelag og Østerdalen omkring 1900 men hadde opprinnelse lenger nord. Den regnes som litt eldre enn norsk elghund grå og er mindre enn denne. Omkring 1900 var den populær og tallrik før den grå elghunden ble dominerende i første halvdel av 1900-tallet. Rasen kan ha felles opphav med norsk buhund, norrbottenspets, finsk spets og islandsk fårehund, men dette er uavklart.
I tidligere tider var denne hunden betydelig utbredt i østlige dalstrøk i Norge, der den ble benyttet til så vel elgjakt som bjørnejakt. Den har trolig opphav som gjeter- og jakthund blant reindriftsamer i Midt-Norge.

Utseende, anatomi og fysikk

Sort elghund er en typisk spisshund, med tett kort kropp, kvadratisk bygning og god reisning. Full av kraft og stolthet. Mørke trygge øyne, opprettstående spisse ører. Halen bæres stramt opprullet over ryggens midtlinje. Tett, stiv og tilliggende pels som består av strittende dekkhår og rikelig underull. Den er meget robust, hardfør og utholdende, og tåler såvel regn som kulde meget godt. Rasen har en idealhøyde på 46–49 cm for hanner og 43–46 cm for tisper. Kroppsbygningen er noe lettere enn hos den grå elghunden.

Bruksområde

Elghunden har vært brukt til nær sagt alle former for storviltjakt, men er først og fremst avlet for jakt på elg og hjort. Rasen har spesielt utmerket seg som bandhund. Den er dessuten en meget god spor- og ettersøkshund, og har lenge vært en av Norges viktigste gårdshunder. Den ble regnet som godt egnet til bjørnejakt fordi den både er modig og hard. Den har et utpreget jaktinstinkt og egner seg også til fuglejakt som halsende hund særlig på stor skogsfugl. Den regnes som en svært god sporhund. Den tar stålos på grevling og gaupe.

Lynne og væremåte

Sort elghund er avlet som bandhund og hundens evne til samarbeid og kontakt med eier er karakteristisk for rasen. Den blir eller ble regnet som lydigere enn andre elghunder. Sort elghund regnes som en tilpasningsdyktig familiehund og er normalt rolig innendørs. Den har lite tendens til å slåss med andre hunder under jakt.

Annet

Rasen regnes som svært eksotisk utenfor Norden. Pelsen trenger jevnlig vedlikehold.
Mario Gavranović

Klubbkarriere

Gavranović startet sin fotballkarriere hos ungdomsklubbene AS Vezia og Team Ticino før han i 2006 ble hentet til FC Lugano. Han debuterte for Lugano i 2006/2007-sesongen av Challenge League (nest høyeste nivå), og i hans andre sesong scorte han åtte mål på 21 seriekamper. Sommeren 2008 signerte han under på en kontrakt med Yverdon-Sport, hvor han scorte åtte mål på 20 seriekamper. Under 2009/2010-sesongen ble han lånt ut til Neuchâtel Xamax, hvor han scorte åtte mål på 17 seriekamper. 
Gavranović forlot både Neuchâtel Xamax og Yverdon-Sport den 1. februar 2010, da han skrev under på en kontrakt med den tyske klubben FC Schalke 04. Under Mesterligaen 2010/2011 scorte Gavranović ett mål under Schalkes sammenlagtseier over Valencia CF i åttendedelsfinalen, og hjalp klubben videre til kvartfinalen. Han scorte også i kvartfinalen i DFB-Pokal i kampen mot 1. FC Nürnberg i januar 2011, og var med i troppen som til slutt vant turneringen etter finaleseier over MSV Duisburg i mai 2011. Med unntak av disse målene slet han med å etablere seg hos Schalke 04, i sterk konkurranse med blant andre Klaas-Jan Huntelaar og Raúl González, og fikk kun ti målløse seriekamper, før han i 2011/2012-sesongen ble lånt ut til Mainz 05.
Ved sesongslutt 2011/2012 gikk kontrakten med Schalke 04 ut, noe som gjorde han fri til å velge andre klubber. Gavranović signerte deretter under på en fireårskontrakt med FC Zürich i slutten av mai samme år.

Internasjonal karriere

Gavranović fikk 14 kamper for Sveits U-21 i perioden 2008 til 2012 og scorte totalt tre mål. Han fikk sin offisielle landslagsdebut for Sveits i EM-kvalifiseringskampen borte mot Bulgaria den 26. mars 2011 (0–0), hvor han kom inn som innbytter for Marco Streller. Hans første og andre landslagsmål kom i samme vennskapskamp mot Kroatia den 15. august 2012. Under kvalifiseringen til VM i fotball 2014 (gruppe E) fulgte han opp med to mål mot henholdsvis Norge og Island.
Han ble tatt ut i Sveits' tropp til VM i fotball 2018 i Russland.
Nesøya skole

Ombygningen

Nesøya skole fylte 40 år i 2005, og er klar for en oppusning. Det er vedtatt at skolen skal få nybygg og rehabiliteres. Planlagt byggestart er sommeren 2012. Det er også vedtatt i formannskapet at skolen skal få underjordisk parkering under flerbrukshallen som skal komme der grusbanen er i dag. Gymsalen skal rives, og det skal bygges klasserom der.
Luoyuan

Luoyuan (kinesisk: 罗源县; pinyin: Luóyuán Xiàn) er et fylke i provinsen Fujian i Folkerepublikken Kina. Det ligger i byprefekturet Fuzhou.
Språket fuzhouhua tales i området.
Befolkningen var på 253 093 innbyggere i 1999.

Jernbane

Høyhastighetsjernbanen Wenzhou–Fuzhou-banen fører fjennom området.

Vei

Kinas riksvei 104 løper gjennom fylket. Den begynner i Beijing, løper sørover via Dezhou og så til Jinan, Xuzhou, Nanjing, Hangzhou, Wenzhou og ender opp i Fuzhou.
Ulv av Lauvnes

Ulv av Lauvnes var en av de fremste av birkebeinernes ledere. Hans opphav er ukjent, men han kom fra gården Lauvnes (norrønt Laufnes), som kan ha vært Lauvnes i Agdenes sør for utløpet av Trondheimsfjorden eller alternativt Lauvsnes i Flatanger i Ytre Namdal. 
Han var av lav herkomst, men inntok allerede i de første årene etter kong Sverres fremtreden en av de fremste plassene blant hans menn og ble snart kongens lendmann. 
Ulv deltok i kong Sverres slag mot Magnus Erlingsson og Kuvlungene.
I 1191 deltok han sammen med flere danske høvdinger i et korstog til Det hellige land og synes å ha omkommet der.

Annet

Den norske forfatteren Yngvar Hauges debutbok het Ulv av Lauvnes.
Republikken Mordovias flagg

Republikken Mordovias flagg er vannrett delt i rødt, hvitt og blått, eller med andre ord Russlands farger. Den midtre hvite stripen er bredere enn de to ytre og har et rødt solsymbol i midten (1:2:1). Solsymbolet består av fire elementer, noe som skal representere hver av de fire stammene hos mordvinerne. Flagget er i forholdet 1:2. Det ble innført 30. mars 1995.
Solysmboler forekommer i en rekke flagg for russiske republikker, flere av dem med beslektede befolkninger: Tsjuvasjia, Ingusjetia, Mari El, Khakasia.
Anthaxia

Utseende

Små (gjerne 3-6 millimeter), forholdsvis korte og brede, litt flate praktbiller. De fleste er mørkt fargede med metallisk glans. Hodet er stort og bredt med store, rundede fasettøyne. Antennene er forholdsvis korte og en tanke klubbeformede. Pronotum er omtrent rektangulært sett ovenfra, med litt rundede sider, mye bredere enn langt. Dekkvingene har ikke punktrader, men ofte noen runde groper.

Levevis

Som de fleste praktbiller utvikler larvene seg i død ved. De voksne billene finnes gjerne på blomster.
13. strategiske missildivisjon

13. strategiske missildivisjon (russisk 13-я ракетная Оренбургская Краснознамённая дивизия ) er en russisk missildivisjon i Dombarovskj, underlagt 31. strategiske rakettarmé til vanlig kjent som Jasnyj, en lukket by (ZATO) i Komaroskij kommune i Orenburg oblast.
Våpenet er de tunge missilene SS-18 i siloer.
Ty

Ty eller Tyr er i den norrøne mytologien krigsguden – han som rår over hvem som skal vinne i strid. 
I Snorres Edda leser vi at da æsene skulle binde Fenrisulven, krevde ulven at noen la hånden sin i munnen dens. Kun Ty hadde mot til dette. Han la høyre hånden i ulvens gap. Men lenken holdt, og æsene nektet å slippe ham fri, og Ty var etter dette enhendt. Ty var også kjent for å være den eneste som torde å mate Fenrisulven fordi den var så stor og sterk. 
Ty dør under Ragnarok, da han slåss mot Garm, og de to dreper hverandre. 
Ty var også gud for ære, rettferdighet og tinget. Ty opptrer dessuten i gudediktet Hymeskvadet i Den eldre Edda, der han hjelper Tor med å skaffe et bryggekar som er stort nok til at det kan brygges øl til alle gudene på én gang. Ifølge Snorre og Den yngre Edda er Tyr sønnen til Odin, mens han i Hymeskvadet er sønnen til jotnen Hyme. Ty og Tor kan også være det tvillingparet som opptrer med store økser på danske helleristninger og som i fellesskap het Øl.

Navn

Det nordiske gudenavnet Tyr stammer kanskje opprinnelig fra det indoeuropeiske ordet *deyewos, som er relatert til den indoeuropeiske himmelguds navn *Dyews, og er det samme ordet som ordet Dyaus i Sanskrit og det greske Zevs. Zevs er det eneste gudenavnet i gresk mytologi vi vet med sikkerhet har en indoeuropeisk rot, nemlig *Dyews, også *Dyews pHter, som kan sammenliknes med Dyaus Pitar på sanskrit, og Jup(p)iter, opprinnelig Deus Pater, «Himmelfaren» eller «Gudefaren» på latin.  
Ty heter Týr på norrønt, og navnet kom fra det germanske Tiwaz. Ty er det eneste norrøne gudenavnet som representerer et opprinnelig indoeuropeisk grunnord som kan bety «gud», «dag» eller «himmel». Ty er derfor sannsynligvis en yngre variant av indoeuropeisk himmelgud, selv om mange av hans funksjoner og betydning ble overtatt av Tor (Þórr), som tordengud, og Odin, som fryktinngytende krigsgud, i jernalderen.
Ty har beholdt den norrøne formen Tyr både på svensk og dansk. Det islandske týr (i flertall tívar) brukes også som fellesnavn for «gudevesen», altså æser.

Tirsdag

Ty har ellers gitt navn til den andre dagen i uka, tirsdag, som heter tysdag på nynorsk, tisdag på svensk og Tuesday på engelsk. Ty var krigsgud i germansk og norrøn mytologi, og da germanerne oversatte det latinske navnet på tirsdag, Martis dies, «krigsguden Mars' dag», ble denne dagen til det norrøne Týs-dagr.
Marineministeriet

Marineministeriet var et dansk ministerium som ble opprettet i 1848 i forbindelse med eneveldets avskaffelse, da kollegiesystemet ble avløst av ministerialsystemet. Ministeriet tok seg av alt som direkte eller indirekte vedrørte Søværnet, og dets leder hadde tittelen marineminister. I den perioden (1905-1950) da marineministeren og krigsministeren var samme person, ble han kalt forsvarsminister.
Blant de institusjoner som hørte under Marineministeriet var Fiskeriinspektionen, Fyr- og Vagervæsenet, Lodsvæsnet, Redningsvæsenet, Søkortarkivet, Meteorologisk Institut, Hirsholmene, Nyboder, Holmens Kirke, Christiansø og Søkvæsthuset.
I 1905 ble marineministerfunksjonen lagt ned til fordel for en felles forsvarsminister som under seg hadde de to ministerier: Marineministeriet (flåten) og Krigsministeriet (hæren). Begge ministeriene fortsatte imidlertid som selvstendige ministerier under administrativ ledelse av hver sin direktør frem til sammenslåingen av de to ministeriene og opprettelsen av Forsvarsministeriet i 1950.
Strandtorget

Strandtorget er et kjøpesenter i Lillehammer.
Senteret har 65 butikker, og ligger 15 minutters gange fra Lillehammer sentrum, like ved Mjøsa og Europavei 6.
Strandtorget ble etablert 19. april 1990.
Parlamentsvalget i Italia 1924

Parlamentsvalget i Italia 1924 ble avholdt den 6. april. De Det ble avviklet under Acerbo-loven, som anga at partiet med størst andel av stemmene ville automatisk motta to tredeler av setene i parlamentet så lenge de mottok over 25% av stemmene. Partito Nazionale Fascista til Benito Mussolini brukte skremselstaktikk, resulterte i en overlegden seier og et påfølgende to-tredjedels flertall.
Janet Baker

Bakgrunn

Gjennom foreldrenes påvirkning fikk Baker tidlig interesse for klassisk musikk. I ungdomstiden bodde hun i York, senere i Grimsby, hvor hun fikk mye oppmerksomhet på grunn av sin stemme. Fra 1953 studerte hun musikk i London med Helene Isepp og Meriel St. Clair og opptrådte som konsertsanger. 23 år gammel vant hun i 1953 Kathleen Ferrier-prisen. Studiene fortsatte hun i Salzburgs Mozarteum.

Karriere

Hun debuterte i 1959 ved Oxford University Opera Club som Miss Róza i The Secret. Samme år debuterte hun i Glyndebourne, og de følgende årene opptrådte hun ved alle de viktigste engelske operahusene. Scenerepertoaret omfattet store roller i barokk-operaer av Gluck, Händel og Monteverdi. Hun sang nesten hvert år ved festspillene i Edinburgh og Glyndebourne.
Janet Baker fikk et stort ry innen oratoriesjangeren; hun ble snart regnet som sin generasjons mest betydelige oratoriesangerinne. Hun konsentrerte seg ikke bare om sin hjemlige engelske, men framfor alt om det franske og tyske repertoaret for sang med klaverakkompagnement – ofte ledsaget av for eksempel Martin Isepp og Gerald Moore. Dessuten sang hun lieder med orkesterledsagelse: "Nuits d'été" av Berlioz, "Sea Pictures" av Edward Elgar, samt "Kindertotenlieder" og "Rückert-Lieder" av Gustav Mahler hører til hennes mest interessante bidrag, og har i dag status som referanseopptak.
Som oratorium- og konsertsangerinne opptrådte hun over hele verden, men holdt seg strengt til De britiske øyer når det gjaldt operaproduksjon. Selv om hun var sin tids mest etterspurte sangerinne, tok hun på denne måten full kontroll over sitt kunstneriske og private liv og  beskyttet seg framfor alt mot tidlig slitasje. Hennes siste år på operascenen ble dokumentert i filmen Full Circle; det ble avsluttet i september 1982 med en forestilling av Glucks Orfeo ed Euridice. Hun fortsatte imidlertid sin konsertkarrieren.
Dronning Elisabeth II av England utnevnte henne i 1976 til Dame Commander av Order of the British Empire.
Karin Gierows pris

Karin Gierows pris er en svensk kulturpris som ble innstiftet i 1976 og deles ut av Svenska Akademien. Midlene kommer fra Karin og Karl Ragnar Gierows donasjonsfond og skal deles ut for hengiven pedagogisk virksomhet eller kunnskapsformidling i forbindelse med kunstproduksjon. Prisbeløpet er 2 x 80 000 kroner (2009).
Stavanger Turistforening

Stavanger Turistforening (STF) er tredje største medlemsforening i Den Norske Turistforening (DNT). STF har 23 688 medlemmer, og 41 hytter i Rogaland, Vest-Agder, Aust-Agder og Telemark. Mellom hyttene er ca. 1250 km sti vardet og merket med den røde T'en. I forbindelse med STFs 125-årsjubileum i 2012, etablerte foreningen i tillegg 412 kilometer T-merkede hverdagsturløyper i Stavanger kommune - noe som har gitt Stavanger det lengste T-merkede rutenettet av alle norske kommuner. På vinterstid kvister STF 370 kilometer skiløyper i Ryfylke, Frafjordsheiene og Sirdalsheiene.
Blant STFs kjente hytter er Haukeliseter, Preikestolhytta og Stranddalen turisthytte. De to førstnevnte er de mest besøkte av alle turistforeningshytter i Norge - og de to eneste som har åpent hele året.
Blant STFs mest brukte stier, er de T-merkede løypene til Preikestolen (150.000 besøkende i 2012) og Kjerag ved Lysefjorden. Et annet svært populært turmål er Dalsnuten utenfor Sandnes.
I tillegg til å bygge og drifte hytter og løyper arrangerer STF også mange turer, kurs og andre arrangementer. I 2012 ble det arrangert over 400 turer og andre arrangementer. STF arrangerer også populære mosjonsløp som Tripp Trapp Triathlon gjennom Lysefjorden og Frafjordheiene, og 7-nutsløpet over sju nuter i bymarka utenfor Sandnes. STF har også en aktiv ungdomsgruppe, tilknyttet DNT ung.

Historie

Stavanger Turistforening ble stiftet i 1887. Den første hytta, Bleskestadmoen, ble reist i 1891, og utover i 1900-årene fikk foreningen et meget godt utbygd hytte- og rutenett.
Tore Eikeland

Drept på Utøya

Eikeland mistet livet under massakren på Utøya den 22. juli 2011. Han ble bisatt fra Hamre kyrkje på Osterøy den 5. august. Ledervervet i Hordaland AUF ble overtatt av Linn Kristin Engø.
Jens Stoltenberg beskrev ham som en av de mest lovende unge politikere. Han ble omtalt som engasjert og initiativrik, og som en meget god taler, og ble sagt å være en ressurssterk ung mann med glimt i øyet og sterke meninger. Han stod på åttendeplass på Arbeiderpartiets liste ved fylkestingsvalget i 2011, og ville ha blitt en av sitt partis 16 representanter i forsamlingen.

Ettermæle

I 2012 ble Tore Eikeland posthumt hedret med tittelen Årets Europeer av organisasjonen Europeisk Ungdom, for særskilt innsats for den norske EU-saken eller europeisk samarbeid.
I 2013 ble Tore Eikelands legat etablert av familien i samarbeid med organisasjone Projects Abroad, en av verdens største formidlere av frivillig arbeid. Broren Robert Eikeland er styremedlem i legatet, som har hjulpet flere hundrede barn i Ghana og Sør-Afrika til utdanning og kunnskap om politikk og demokrati.
Undervannsbåten Kobbens Flyvekomitè

Undervannsbåten Kobbens Flyvekomitè var en komite som ble dannet våren 1912 som et initiativ fra offiserene på «Kobben» (A-1) for å finansiere innkjøpet av det første flyet til den norske Marinens flyvevæsen.
Komitèen bestod av kaptein Carsten Tank-Nielsen, premierløytnant Hans F. Dons, premierløytnant Jens Helge Sem-Jacobsen, premierløytnant Trygve R. Kloumann Olafsen samt premierløytnant K. Lorch og hadde til hensikt å anskaffe et fly av typen Rumpler Taube.
Komitèen inndrev de nødvendige midlene, 30 000 kroner, gjennom et opprop som ble publisert i en del av landets aviser. Dette resulterte i flyvemaskinen som fikk navnet Start.
Simmental

Simmental, eller Simmental Fleckvieh er en kvegrase, en som stammer fra elven Simme i Berner Oberland i Sveits. Den er en av de eldste kvegrasene vi har, og kan variere relativt mye i utseende (Fra hvit- og gullfarget til mørk brun). Ansiktet er vanligvis hvitt.